BRATISLAVA 12. marca (SITA) - Členovia strany Úsvit sa zúčastnia júnových parlamentných volieb. Ako dnes agentúru SITA informoval jej predseda Ivan Hopta, ústredný výbor strany dnes rozhodol, že "komunisti Úsvitu vytvoria spoločnú kandidátku so Združením robotníkov Slovenska (ZRS)". Na jej čele bude predseda ZRS Ján Ľupták a šéf Úsvitu Ivan Hopta. Do volieb obidve politické strany vzhľadom na kauciu a iné okolnosti pôjdu pod hlavičkou ZRS. Na kandidačnej listine by členovia a sympatizanti Úsvitu mali obsadiť jednu tretinu všetkých kandidátov.
Ako dodal Hopta, ústredný výbor komunistickej strany Úsvit považuje robotníkov a ich politickú stranu za svojich najbližších spojencov v boji za sociálne práva pracujúcich a nezamestnaných. Strana Úsvit bude robiť radikálnu predvolebnú kampaň, ktorej cieľom bude občanom Slovenska ozrejmiť, že zlepšenie svojej sociálnej situácie nemôžu očakávať od buržoáznej strany Smer-SD, ani od KSS, ktorá pred robotníkmi uprednostnila na svojej kandidátke aparátnicke prednovembrové kádre a svojou doterajšou politikou v parlamente pre ľudí nič pozitívne nevybojovala.